Crocodylus

Crocodylus (nesprávne, ale často: Crocodilus - pozri nižšie), po slovensky krokodíl (staršie: pravý krokodíl; do konca 19. stor. aj: krokodil, krokodýl, krokodyl, v 19. stor. aj: ostrovid), je najznámejší rod čeľade krokodílovité.

Crocodylus v užšom zmysle 
V práci Hoser 2012 je rod Crocodylus obmedzený na druh krokodíl nílsky (Crocodylus niloticus; v užšom zmysle, t.j. bez druhu Crocodylus suchus). Pre ostatné druhy autor vytvoril samostatné rody (v nižšie uvedenej kapitole Systematika sú uvedené v zátvorkách). Hoci podobne postupovali aj niektorí iní autori pred ním, v súčasných textoch sa tento spôsob delenia krokodílov už nepoužíva.

Crocodylus vs. Crocodilus 
Najstaršie sú síce tvary Crocodilus, čiže tvary s mäkkým i. Tieto sú však neplatné - prvý výskyt (Crocodilus Gronovius, 1756) bol publikovaný pred rokom 1758 (rok 1758 je v zoologickej taxonómii oficiálne stanovený ako hraničný), druhý výskyt (Crocodilus Bertrand, 1763) nebol použitý v rámci binomiálnej nomenklatúry (čo ho robí neplatným). 

Platný je preto až ďalší publikovaný tvar, a to Crocodylus Laurenti, 1768, čiže tvar s ypsilonom. Tvar Crocodylus síce publikoval už skôr Gronovius (Crocodylus Gronovius, 1763), ale dielo, v ktorom tento názov publikoval, bolo neskôr (v roku 1954) ako celok oficiálne vyhlásené za neplatné na taxonomické účely. 

Tvar Crocodilus, čiže s mäkkým i, je okrem toho problematický aj z iného hľadiska. Koncom 18. a začiatkom 19. storočia ho totiž niektorí (nie všetci) autori používali ako rodové meno nie dnešného rodu Crocodylus (t.j. krokodíl nílsky a jeho príbuzní), ale buď dnešného druhu kajman okuliarnatý (Caiman crocodilus) alebo (u iných autorov) dnešného druhu gaviál indický (Gavialis gangeticus), čiže Crocodilus je u týchto autorov vlastne synonymom buď rodu Caiman alebo rodu Gavialis.

Zdroje tejto kapitoly:

Charakteristika 
Krokodíly sú dravce žijúce v tropických oblastiach Afriky, Ázie, Ameriky a Austrálie. Vlastným životným prostredím krokodílov je voda, prirodzene vyhľadávajú najradšej pomalé riečne toky a jazerá. Niektoré druhy, napr. krokodíl morský žijú však aj v moriach pri pobreží. 

Ich potravou sú rôzne cicavce, vtáky a ryby, ako aj iné plazy, ktoré lovia alebo jedia ich mŕtvoly.

Telo krokodílov je pokryté rohovitými štítmi, pod ktorými ležia kostené platne. Krokodíly plávajú pomocou silného, z bokov splošteného chvosta, končatiny majú pritlačené k telu.

Oči sú na vrchnej strane hlavy, čo umožňuje sledovanie okolia keď zvyšok tela je ponorený. Tesne za očami sú ušné otvory, chránené kožným záhybom. Komunikácia prostredníctvom zvukov je významná o. i. medzi rodičmi a mláďatami. Žalúdok krokodíla je veľký približne ako basketbalová lopta.

Systematika 
rod Crocodylus – krokodíl [=tribus Crocodylini podľa Hoser 2012]:
incertae sedis v rámci rodu Crocodylus: 
?† Crocodylus sivalicus
?† Crocodylus subulatus (=Diplocynodus subulatus) - možno patrí mimo rodu Crocodylus
?† Crocodylus solaris
?† Crocodylus parvus
?† Crocodylus greenwoodi
?† Crocodylus bambolii - podľa niektorých názorov nomen dubium
?† "Asiatosuchus" nanlingensis
?†Crocodylus megarhinus - možno vrátane Crocodylus articeps; Crocodylus megarhinus býva zaraďovaný ako sesterský taxón druhu Crocodylus paleindicus alebo mimo rodu Crocodylus
† Crocodylus palaeindicus - vrátane Crocodylus sivalensis
tzv. paleoafrický Crocodylus:
† Crocodylus anthropophagus
† Crocodylus thorbjarnarsoni
tzv. indopacifický Crocodylus [= rod Oophilis podľa Hoser 2012]:
(bez mena) [=podrod Philas podľa Hoser 2012]:
?Crocodylus raninus - väčšinou považovaný za súčasť druhu Crocodylus porosus 
krokodíl novoguinejský (Crocodylus novaeguineae)
Crocodylus halli/Crocodylus adelynhoserae - do roku 2019 (resp. 2012) zaraďovaný ako súčasť druhu Crocodylus novaeguineae
krokodíl filipínsky/krokodíl mindorský (Crocodylus mindorensis) - v polovici 20. stor. (ojedinele dodnes) niektorými autormi zaraďovaný ako súčasť druhu Crocodylus novaeguineae
krokodíl Johnsonov/krokodíl austrálsky (Crocodylus johnsoni) - vrátane Oophilis (Philas) jackyhoserae
(bez mena)  - tieto druhy môžu byť v závislosti od autora umiestnené aj rôzne inde v rámci rodu Crocodylus (čiže sa dajú hodnotiť aj ako incertae sedis):
krokodíl morský/krokodíl lištový/krokodíl cejlónsky/krokodíl indopacifický/krokodíl hrebenatý (Crocodylus porosus) - vrátane †Crocodylus biporcatus
krokodíl bahenný/krokodíl močiarny/krokodíl močiarový (Crocodylus palustris)
(bez mena):
krokodíl olivový/krokodíl siamský (Crocodylus siamensis) - často býva zaradený niekde vedľa druhu Crocodylus palustris
 † Crocodylus ossifragus - často býva zaradený ako súčasť druhu Crocodylus siamensis
(bez mena):
tzv. neoafrický Crocodylus - pravdepodobne parafyletická skupina:
Crocodylus suchus [=rod Oxycrocodylus podľa Hoser 2012] - tzv. posvätný krokodíl; do roku 2003 (a niektorými autormi dodnes) zaraďovaný ako súčasť druhu Crocodylus niloticus
krokodíl nílsky (Crocodylus niloticus)[=rod Crocodylus podľa Hoser 2012]
† Crocodylus checchiai
tzv. neotropický Crocodylus [=rod Motina podľa Hoser 2012]:
krokodíl orinocký (Crocodylus intermedius) - alternatívne môže byť zaradený niekde na začiatok rodu Crocodylus, resp. ako sesterský taxón rodu Mecistops
† Crocodylus falconensis
† Crocodylus antilliensis - často zaraďovaný ako súčasť druhu Crocodylus rhombifer
krokodíl kubánsky (Crocodylus rhombifer)
krokodíl Moreletov/krokodíl stredoamerický (Crocodylus moreletii)
krokodíl dlhohlavý/krokodíl americký/krokodíl hrotitý (Crocodylus acutus)

Význam hranatých zátvoriek pozri vysvetlenie o práci Hoser 2012 uvedené v úvode tohto článku.

Druhy vyradené z rodu Crocodylus v poslednom období sú tieto:
- †Crocodylus bugtiensis - od roku 2019 tvorí samostatný rod Astorgosuchus.
- †Crocodylus pigotti - od roku 2013 tvorí samostatný rod Brochuchus.  
- Crocodylus cataphractus (po slovensky: krokodíl panciernatý/krokodíl štítnatý/krokodil štítohlavý) - od roku 2006 tvorí (u väčšiny autorov) samostatný rod Mecistops.

Rodové meno Crocodylus (staršie: Crocodilus) má aj veľa ďalších vyhynutých druhov, ale je to už len z tradičných dôvod a teda nepatria do vlastného rodu Crocodylus. Tento názov nesú, pretože sa pôvodne myslelo, že do tohto rodu patria, neskôr sa zistilo, že vývojovo patria na iné miesta v systéme, ale nový názov zatiaľ nedostali, takže sa predbežne používa ich pôvodný názov. Takéto druhy možno nájsť v systematickom strome čeľade krokodílovité a radu krokodílotvaré.

Zdroje kapitoly Systematika (pokiaľ vyššie nie je uvedené inak):Cossette, A. P., Adams, A. J., Drumheller, S. K., Nestler, J. H., Benefit, B. R., McCrossin, M. L., … Brochu, C. A. (2020). A new crocodylid from the middle Miocene of Kenya and the timing of crocodylian faunal change in the late Cenozoic of Africa. Journal of Paleontology, 1–15. doi:10.1017/jpa.2020.60Delfino, M., Iurino, D.A., Mercurio, B. et al. Old African fossils provide new evidence for the origin of the American crocodiles. Sci Rep 10, 11127 (2020). https://doi.org/10.1038/s41598-020-68482-5]Brochu, C. A.; Storrs, G. W. (2012). "A giant crocodile from the Plio-Pleistocene of Kenya, the phylogenetic relationships of Neogene African crocodylines, and the antiquity of Crocodylus in Africa". Journal of Vertebrate Paleontology. 32 (3): 587MEREDITH, R. W. A phylogenetic hypothesis forCrocodylus(Crocodylia) based on mitochondrialDNA: Evidence for a trans-Atlantic voyage from Africa to the New World. 2011 HOSER, R. T.: A review of the taxonomy of the living Crocodilesincluding the description of three new tribes, anew genus, and two new species. In: Australasian Journal of Herpetology 14:9-16. Published 30 June 2012.; slovenské názvy: vyhláška Ministerstva životného prostredia Slovenskej republiky (93/1999 Z.z.) z 18. februára 1999 o chránených rastlinách a chránených živočíchoch a o spoločenskom ohodnocovaní chránených rastlín, chránených živočíchov a drevín

Iné projekty

Externé odkazy
Crocodilian Species List 
RepFocus - A Survey of the Reptiles of the World
Reptile Database

Zdroje 

Krokodílovité